bluuebunny/crossref_metadata_2025 huggingface dataset:
Θεωρητική και πειραματική διερεύνηση συστήματος ηλιακού κλιματισμού με στερεά αφυγραντικά μέσα
Authors: Πανάρας Γεώργιος
Published: January 2014

Αντικείμενο της διατριβής αποτελεί η θεωρητική και πειραματική διερεύνηση των παραμέτρων που υπεισέρχονται στη μοντελοποίηση ηλιακά υποβοηθούμενου συστήματος Κλιματισμού με Στερεά Αφυγραντικά Μέσα (ΚΣΑΜ). Βασικό στόχο της εργασίας αποτελεί η ανάπτυξη και επιβεβαίωση ενός εύχρηστου μοντέλου, το οποίο να μπορεί να χρησιμοποιηθεί για τη συστηματική παραμετρική διερεύνηση της συμπεριφοράς παρόμοιων συστημάτων, καθώς και για το σχεδιασμό στην πράξη συναφών εγκαταστάσεων. Η ανάπτυξη του μοντέλου συνίσταται στην επιλογή των κατάλληλων μοντέλων για το κάθε επιμέρους υποσύστημα και στην ενσωμάτωση τους στο συνολικό. Η θεωρητική ανάλυση της συμπεριφοράς των υποσυστημάτων οδηγεί στην πρόκριση συγκεκριμένων μοντέλων, τα οποία βασίζονται σε έγκυρες προσεγγίσεις των φαινομένων μεταφοράς μάζας και θερμότητας και χρησιμοποιούν κατάλληλα ορισμένους συντελεστές απόδοσης. Για την επιβεβαίωση των εργαλείων προσομοίωσης που αναπτύχθηκαν, σχεδιάστηκε, υλοποιήθηκε και μελετήθηκε εκτενώς πειραματική διάταξη ΚΣΑΜ σε διασύνδεση με κτίριο που διασφάλιζε ρεαλιστικές συνθήκες λειτουργίας. Στους στόχους της πειραματικής διερεύνησης περιλαμβάνεται επίσης η αποτύπωση των σημαντικότερων στοιχείων της σχετικής εμπειρίας που αποκτήθηκε, εστιάζοντας σε ζητήματα επιλογής της τεχνολογίας των υποσυστημάτων καθώς και αντιμετώπισης πιθανών λειτουργικών προβλημάτων. Το μοντέλο αξιοποιήθηκε για τη διερεύνηση της συμπεριφοράς ηλιακά υποβοηθούμενου συστήματος ΚΣΑΜ και της ικανότητάς του σε κάλυψη φορτίων κλιματισμού για σενάρια λειτουργίας τα οποία θα ήταν εξαιρετικά δύσκολο να υλοποιηθούν στην πειραματική διάταξη, δεδομένου ότι αυτή υπόκειται τόσο στις τυχαίες μεταβολές των κλιματικών συνθηκών όσο και σε κατασκευαστικούς περιορισμούς. Τα αποτελέσματα της διερεύνησης αξιοποιήθηκαν στην ανάπτυξη στρατηγικής ελέγχου των υποσυστημάτων. Από τη συνολική αποτίμηση των αποτελεσμάτων της έρευνας που πραγματοποιήθηκε στα πλαίσια της εργασίας, συνάγεται ότι τα ηλιακά υποβοηθούμενα συστήματα ΚΣΑΜ, συγκρινόμενα με τα συμβατικά συστήματα κλιματισμού, μπορούν να αποτελέσουν μια αξιόπιστη εναλλακτική τεχνολογική επιλογή που συνδυάζει ικανοποιητικά επίπεδα απόδοσης με φιλική προς το περιβάλλον λειτουργία. Αναγκαία όμως συνθήκη για την ευρύτερη διάδοσή τους είναι η βελτίωση των τεχνικο-οικονομικών όρων εκμετάλλευσής τους, μέσω της χρήσης αποδοτικότερων τεχνολογικών λύσεων και, κυρίως, αποτελεσματικών μεθοδολογιών σχεδιασμού και στρατηγικών ελέγχου, κατεύθυνση προς την οποία επιχείρησε να συμβάλει και η παρούσα έρευνα.
Αντίποινα των γερμανικών αρχών κατοχής στη Μακεδονία (1941-1944)
Authors: Δορδανάς Στράτος
Published: January 2014

Η παρούσα διατριβή ιστορίας εξετάζει το ζήτημα των αντιποίνων που εφαρμόστηκαν από τις γερμανικές αρχές Κατοχής εναντίον του άμαχου πληθυσμού στην Κεντρική και τη Δυτική Μακεδονία κατά τη χρονική περίοδο 1941-1944. Μέσα από την "αναψηλάφηση" όλων εκείνων των ειδεχθών πράξεων, που χαρακτηρίστηκαν ως εγκλήματα πολέμου, επιδιώχθηκε να αναλυθούν και να ερμηνευτούν τόσο τα κίνητρα εκείνων που τις διέπραξαν όσο και οι στόχοι αυτών που τις προκάλεσαν. Όπως αποδείχθηκε, με τη βοήθεια πλήθους πρωτογενών και δευτερογενών πηγών, με την επιβολή συλλογικών ποινών, οι Γερμανοί επιδίωξαν να καταστείλουν, δια της τρομοκράτησης του πληθυσμού, την αντίσταση και να αποτρέψουν δολιοφθορές, επιθέσεις και άλλες πράξεις που στρέφονταν εναντίον των δυνάμεων Κατοχής. Αυτή η πολιτική αντιποίνων ασκήθηκε με τη χαρακτηριστική γερμανική μεθοδικότητα καθ’ όλη τη διάρκεια της Κατοχής και είχε την επίσημη κάλυψη της ηγεσίας του Γ' Ράιχ. Προσφεύγοντας σε αντίποινα, οι γερμανικές αρχές απέτυχαν στην πράξη να καταστείλουν την αντίσταση. Το γεγονός αυτό, όμως-και παρά τις όποιες υφιστάμενες διαφορετικές απόψεις-δεν εμπόδισε τη στρατιωτική ηγεσία από την επιβολή μέτρων που έπληξαν, κυρίως, τους αμάχους. Από την άλλη πλευρά, οι επιθέσεις των ανταρτών συνεχίστηκαν, παρά τις μικρές σε έκταση απώλειες που προκάλεσαν στα στρατεύματα Κατοχής. Τελικά, τα αντίποινα ήταν αναπόσπαστο τμήμα ενός ανορθόδοξου πολέμου μεταξύ των Γερμανών και των ανταρτών, με τον άμαχο πληθυσμό να υφίσταται το κόστος της σύγκρουσης.
Παρασκευή, ιδιότητες και εφαρμογή νέων μελανών διασποράς για ψηφιακή εκτύπωση συνθετικών υποστρωμάτων
Authors: Κοσόλια Χρυσαυγή
Published: January 2014

Περιγράφεται µια μέθοδος για την παρασκευή υδατογενών µελανών διασποράς για ink-jet εκτύπωση πολυεστερικού υφάσματος. Έγινε χρήση διαφόρων διαλυτών: πετρελαϊκός αιθέρας, τολουόλιο, τριχλωροµεθάνιο, διχλωροµεθάνιο, ακετόνη, n-προπυλική αλκοόλη, n-βουτυλική αλκοόλη, προπανόλη-2, ισοβουτανόλη, µονοαιθυλο αιθέρας της βουτυλενο γλυκόλης, βουτυλαιθέρας της βουτυλενο γλυκόλης. Επίσης έγινε χρήση συµβατικών επιφανειοδραστικών ουσιών, αλλά και νέων τασενεργών ενώσεων παραγώγων της προπυλενο γλυκόλης και δίδυµων ανιονικών. Η καταλληλόλητα της σύστασης των µελανών για την εκτύπωση σε πολυεστερικό ύφασμα εκτιμήθηκε µε την βοήθεια μετρήσεων επιφανειακής τάσης, αγωγιμότητας, ιξώδους, pΗ και κατανομής μεγέθους σωματιδίων. Από τις φυσικοχημικές ιδιότητες των µελανών επιλέχθηκαν οι βέλτιστες για βαφή και εκτύπωση. Οι παραπάνω μελάνες χρησιμοποιήθηκαν για παραδοσιακή βαφή και εκτύπωση δειγµάτων πολυεστερικού υφάσματος και η χρωματική αντοχή αυτών αξιολογήθηκε. Παρασκευάσθηκαν επίσης µικρογαλακτώµατα O/W µελανών µε τις ίδιες χρωστικές, μετρήθηκαν οι ιδιότητές τους και έγινε σύγκριση µε τις συμβατικά παρασκευασθείσες μελάνες και εμπορικά διαθέσιμες. Τα µη συμβατικά τασενεργά αποδείχθηκε πως βελτιώνουν τόσο τις φυσικοχημικές όσο και την ικανότητα εκτύπωσης των µελανών. ∆ιερευνήθηκε η καταλληλότητα των µελανών για εκτύπωση σε άλλα συνθετικά υποστρώµατα. Έγινε σύγκριση των αποτελεσμάτων και των ιδιοτήτων µε εμπορικά διαθέσιμες μελάνες διασποράς για ύφασμα.
Απομάκρυνση χρωστικών από υδατικά συστήματα με την τεχνική της επίπλευσης
Authors: Δαφνοπατίδου Ευαγγελία
Published: January 2014

In this study the removal of various (DyStar and CIBA) reactive dyestuffs (red - blue - yellow) and their trichromatic mixtures was examined by flotation techniques. The scope of this work was to demonstrate the feasibility of dispersed - air flotation (DispAF), dissolved - air flotation (DAF) and electroflotation (EF), in the treatment of simulated aqueous solutions and, consequently, of real industrial textile effluents, originating either from the dyeing reactor or from the equalization tank of a dye-house, bearing the same dyes as the simulated effluents. The main objectives were to characterize the experimental parameters affecting the three flotation processes, such as: the concentration and sort of dye (single dye solution, trichromatic mixture, real effluent), the concentration of added surfactants (CTAB, SDS), polyelectrolyte (Neoflock, PE) and flocculant (Zetag 87), the presence of electrolyte (NaCl) in the solution, the tension of the direct electric current (applied in electroflotation). To meet the demands of conservation of resources and sustainable development, this study was followed up by dyeing experiments and ultrasonic irradiation in order to investigate the possibility of water reuse and dyestuff degradation, respectively. The results of this study show that flotation seems to be an effective process for the removal of coloring matter from simulated effluents and textile industry effluents. Treated water could be totally reused in textile dyeing, if a small amount of supplement dye is used. The presence of collector in the effluent, in small quantities, favors the destruction of coloring matter.
Νεοανακτορικά σφραγίσματα με παραστάσεις ανθρώπινων μορφών
Authors: Τσαγκαράκη Ευαγγελία
Published: January 2014

Η μελέτη αυτή πραγματεύεται τα πήλινα σφραγίσματα με παραστάσεις ανθρώπινων μορφών από τη Νεοανακτορική Κρήτη, εστιάζοντας ειδικότερα στα εξής ζητήματα : α) στη γεωγραφική και χωρική κατανομή τους, β)στους τύπους των σφραγισμάτων που φέρουν τέτοιες παραστάσεις, γ) στα είδη των σφραγίδων που χρησιμοποιήθηκαν για το τύπωμά τους, δ)στις ερμηνευτικές προσεγγίσεις των υπό εξέταση παραστάσεων, ε)στον ιδιαίτερο ρόλο των συγκεκριμένων σφραγισμάτων στο διοικητικό μηχανισμό και τη συμβολή τους στην ανασύνθεση της διοικητικής, αλλά και πολιτικής, οργάνωσης της Νεοανακτορικής Κρήτης. Προκειμένου να γίνει ενδελεχής στατιστική ανάλυση του υλικού, καταρτίστηκε αναλυτικός κατάλογος των σφραγισμάτων και ηλεκτρονική βάση δεδομένων. Διαπιστώνεται ότι τα υπό εξέταση σφραγίσματα -στην πλειονότητά τους- έχουν τυπωθεί από μεταλλικά(κυρίως χρυσά) δαχτυλίδια και είναι φορείς μιας εικονογραφίας με συμβολικό και ιδεολογικό περιεχόμενο. Το γεγονός αυτό καθιστά πιθανή την ένταξη αυτών των σφραγισμάτων σε ένα σύνθετο σύστημα συμβολικής έκφρασης, που έδινε ιδιαίτερη έμφαση στο τελετουργικό - έναν δυνάμει εξουσιαστικό μηχανισμό - και αποσκοπούσε στην προώθηση μια κυρίαρχης ιδεολογίας. Με τον τρόπο αυτό, η ιδεολογία συνδέεται με τη διοίκηση, ένα μηχανισμό που χρησιμοποιεί ως εργαλεία τα σφραγίσματα και στοχεύει μεταξύ άλλων στην οργάνωση και τον έλεγχο των οικονομικών συναλλαγών. Ετσι, τα συγκεκριμένα σφραγίσματα θα μπορούσαν να συμβάλλουν στην προώθηση των οικονομικών και πολιτικών συμφερόντων των ομάδων που βρίσκονταν στην εξουσία ή τη διεκδικούσαν, στο πλαίσιο μιας διοικητικής αλλά και πολιτικής κατάτμησης του νησιού κατά την ΥΜΙΒ περίοδο
Οξειδωτικά ένζυμα ελιάς και ελαιολάδου
Authors: Τζίκα Ευαγγελία
Published: January 2014

Το ελαιόλαδο είναι ένα από τα αρχαιότερα φυτικά έλαια και αποτελεί ένα προϊόν με μέγιστη σημασία στη διατροφή και στην οικονομία της Ελλάδας. Το σημαντικότερο ίσως πρόβλημα της ποιότητας του είναι το οξειδωτικό τάγγισμα που οφείλεται στην οξείδωση κάποιων από τα συστατικά του και οδηγεί στο σχηματισμό νέων ανεπιθύμητων ενώσεων. Στην παρούσα διατριβή έγινε μελέτη του οξειδωτικού ενζύμου, υπεροξειδάση, σε ελαιοκάρπους, που αποτελούν την πρώτη ύλη παραγωγής του ελαιολάδου, και στο ίδιο το ελαιόλαδο. Οι δραστικότητες των οξειδωτικών ενζύμων, οι οποίες μπορούν να μεταφερθούν στο παρθένο ελαιόλαδο κατά την παραλαβή του από τους ελαιοκάρπους μπορούν να επηρεάσουν δραστικά την ποιότητα του παρθένου ελαιολάδου κατά την αποθήκευσή του. Γι αυτό το λόγο πραγματοποιήθηκε καθαρισμός του ενζύμου υπεροξειδάση και στη συνέχεια μερικός χαρακτηρισμός της ενζυμικής του δραστικότητας από μία ποικιλία ελαιοκάρπων (Olea europaea, ποικιλία Κορωνέικη), η οποία χρησιμοποιείται ευρύτατα στην Ελλάδα για την παραγωγή ελαιολάδου. Επιπλέον επιβεβαιώθηκε και η παρουσία της υπεροξειδάσης σε δείγματα παρθένου ελαιολάδου. Ενεργά εκχυλίσματα υπεροξειδάσης προέκυψαν αρχικά με απλή εκχύλιση τους από ελαιοκάρπους, παρουσία PVP (πολυβινυλοπυρρολιδόνη) σε 50 mM ρυθμιστικού διαλύματος φωσφορικών, pH 6.0 και στη συνέχεια με επιπλέον καθαρισμό με κατακρήμνιση με θειικό αμμώνιο. Στη συνέχεια η υπεροξειδάση διαχωρίστηκε με χρωματογραφία μοριακού ηθμού σε στήλη Sephacryl S-300 και υπολογίστηκε το μοριακό της βάρος σε 44 ± 1.4 kDa. Ηλεκτροφόρηση σε πηκτή πολυακρυλαμιδίου, παρουσία SDS, έδειξε μία κύρια πρωτεϊνική ζώνη 43.7 kDa δείχνοντας ότι η POD από ελιές αποτελείται από μια πολυπεπτιδική αλυσίδα. Η καταλυτική δραστικότητα της υπεροξειδάσης από ελαιοκάρπους εκφράστηκε χρησιμοποιώντας τα συνθετικά υποστρώματα ABTS (2,2-άζινο δις-(3-αιθυλβενζοθειαζολίνη-6-σουλφονικό οξύ), DMPD (N,N-διμεθυλο-p-φαινυλοδιαμίνη) και κάποια φαινολικά υποστρώματα που απαντώνται στις ελιές και στο ελαιόλαδο, όπως το πρωτοκατεχοϊκό, γαλλικό και καφεϊκό οξύ, αλλά και τη 4 μέθυλο κατεχόλη που απαντάται στα απόβλητα της ελαιουργίας. Ωστόσο το ένζυμο δεν ήταν ενεργό έναντι της ελευρωπαΐνης, κύριας πολυφαινόλης των ελαιοκάρπων, όπως επίσης και έναντι όλων των μονοφαινολικών ενώσεων που μελετήθηκαν, όπως κουμαρικό, φερουλικό, ασκορβικό και p-ύδροξυ βενζοϊκό οξύ. Το βέλτιστο pH της αντίδρασης που καταλύει η υπεροξειδάση εξαρτάται από το χρησιμοποιούμενο υπόστρωμα και κυμαίνεται μεταξύ των τιμών 4.0 και 6.0. Το ένζυμο διατήρησε την δραστικότητα του όταν αποθηκεύτηκε για 1-2 μήνες στους -18 oC, παρουσία 50 % (v/v) γλυκερόλης. Για το κάθε υπόστρωμα που εξετάστηκε υπολογίστηκαν εκτός από το βέλτιστο pH και οι τιμές των κινητικών χαρακτηριστικών, Km και Vmax. Σύμφωνα με τα παραπάνω, παρατηρήθηκε ότι η αποτελεσματικότητα της υπεροξειδάσης ως καταλύτης εξαρτάται σε μεγάλο βαθμό από τη χημική δομή του υποστρώματος που καταλύει. Χρησιμοποιώντας το διάγραμμα Arrhenius, υπολογίστηκε η ενέργεια ενεργοποίησης, 37.9 kJ / mol. Μελέτη της κινητικής της σε θερμοκρασίες 30- 60 oC, έδειξε ότι το ένζυμο είναι θερμοανθεκτικό. .......................
Μίκρο και νάνο σχηματοποίηση πολυμερικών υμενίων για την κατασκευή μικροαναλυτικών διατάξεων
Authors: Τσουγένη Αικατερίνη
Published: January 2014

Εισαγωγή Η κατασκευή πολυμερικών μικρορευστονικών διατάξεων αποτελεί τελευταία ένα πεδίο έντονης ερευνητικής δραστηριότητας, με πολλά παραδείγματα πρακτικών αναλυτικών εφαρμογών. Η λειτουργική τους αποτελεσματικότητα και η εμπορική τους επιτυχία εξαρτάται σε μεγάλο βαθμό από τις χρησιμοποιούμενες διαδικασίες κατασκευής και γι αυτό χρησιμοποιούνται σε μεγάλο βαθμό κλασικές διεργασίες μικροηλεκτρονικής. Μια τέτοια διεργασία είναι και η κατεργασία με πλάσμα αερίων, με την οποία (σε συνδυασμό με την λιθογραφία) μπορεί όχι μόνο να σχηματοποιηθεί μια επιφάνεια όπως στη μικροηλεκτρονική, αλλά και να τροποποιηθεί φυσικοχημικά. Περιγραφή και Αντικείμενο H παρούσα Διδακτορική Διατριβή εντάσσεται στην περιοχή της επιφανειακής κατεργασίας πολυμερικών υλικών για μικρο- και νανο- τεχνολογία και νανο- βιοτεχνολογία. Η διατριβή στοχεύει στη κατεργασία πολυμερικών υλικών με λιθογραφία και εγχάραξη με πλάσμα για την κατασκευή μικροαναλυτικών διατάξεων (Micro Total Analysis Systems), καθώς επίσης και στο χαρακτηρισμό και τις εφαρμογές των διατάξεων αυτών. Οι μικροαναλυτικές διατάξεις που στοχεύει είναι τόσο διατάξεις υπο ροή σε μικροκανάλια (π.χ. χρωματογραφικές μικροστήλες), όσο και διατάξεις ανοικτής επιφάνειας, όπως πρωτεϊνικές μικροσυστοιχίες. Στην παρούσα διδακτορική διατριβή για την κατασκευή των διατάξεων επιλέχθηκαν πλακίδια PMMA [πολυ(μεθακρυλικού μεθυλεστέρα)] πάχους 2 mm, καθώς και πλακίδια ΡEEK [πολυ(διαιθεροκετόνης)] πάχους 1.5 mm. Αντικείμενο της Διδακτορικής Διατριβής αποτελούν: (α) Η μελέτη και κατανόηση του μηχανισμού της νανο-ύφανσης οργανικών πολυμερικών επιφανειών με πλάσμα Ο2 και ο έλεγχος της διαβροχής αυτών σε όλο το εύρος από Σταθερές Υπερ-υδρόφιλες επιφάνειες σε Υπερ-υδρόφοβες Επιφάνειες. (β) Η διερεύνηση της δυνατότητας χρήσης κλασικών διεργασιών μικροηλεκτρονικής / μικρομηχανικής (λιθογραφία και κατεργασία με πλάσμα αερίων) ως εναλλακτικής τεχνικής για την κατασκευή έξυπνων μικρορευστονικών διατάξεων, και η ενσωμάτωση των νανο-υφασμένων πολυμερικών επιφανειών σε μικροκανάλια για έλεγχο της ροής. (γ) Η μελέτη της προσρόφησης πρωτεϊνών στις νανο-υφασμένες πολυμερικές επιφάνειες για την κατασκευή πρωτεϊνικών μικροσυστοιχιών. (δ) Η κατασκευή χρωματογραφικής στήλης σε μια ψηφίδα από PMMA γεωμετρίας 32 παράλληλων καναλιών για την ανάλυση πρότυπων φωσφοπεπτίδιων καθώς και ενός πολύπλοκου μίγματος πεπτιδίων από την πέψη της Καζεΐνης, με χρωματογραφία συγγένειας διοξειδίου μετάλλου. ..................
Η αυτοτομία της ουράς σε σαύρες (Reptilia-Sauria)
Authors: Σίμου Χρυσή
Published: January 2014

Η αυτοτομία της ουράς αποτελεί το σημαντικότερο αντιθηρευτικό μηχανισμό για τις σαύρες και συνίσταται στην εθελούσια αποκοπή της ουράς, η οποία αποχωρίζεται από το υπόλοιπο σώμα και κινείται με μεγάλη ένταση, ώστε να αποσπάσει την προσοχή του θηρευτή από το πολύτιμο σώμα του ζώου. Στις σαύρες, την αυτοτομία, κατά κανόνα ακολουθεί η αναγέννηση. Mελετήθηκαν τα είδη P.peloponnesiacus, P.tauricus, P.gaigeae, P.milensis, P.erhardii και P.cretensis. Οι αναλύσεις πραγματοποιήθηκαν, τόσο σε άθικτες. όσο και σε αναγεννημένες ουρές. Εξετάστηκε τόσο η περιεκτικότητα των ουρών σε κύρια δομικά συστατικά, όσο και ο αναερόβιος μεταβολισμός που χαρακτηρίζει την κίνηση της ουράς μετά την αυτοτομία. Τα αποτελέσματα συγκρίθηκαν με συμβατικές, αλλά και με φυλογενετικές στατιστικές μεθόδους και, τελικά, αναλύθηκαν συνολικά με τη βοήθεια της ανάλυσης των κύριων συνιστωσών. Επιπλέον, εξετάστηκε η επίδραση διαφόρων παραγόντων (η θερμοκρασία, το στρες, η προέλευση των ζώων και ο παρασιτισμός) στην αναγέννηση της ουράς, στη σαύρα P.erhardii. Από τα αποτελέσματα, φάνηκε ότι η απόδοση της αυτοτομίας στην περίπτωση των άθικτων ουρών, συνδέεται θετικά με τη θηρευτική πίεση και πιο συγκεκριμένα με την ύπαρξη ειδών οχιάς στο βιότοπο και αρνητικά με την περιεκτικότητα της ουράς σε λιπίδια. Τα ζώα με αναγεννημένη ουρά προχωρούν σε μεγάλο ποσοστό σε αυτοτομία και παρουσιάζουν επίσης θετική σχέση με τον αριθμό των θηρευτών. Παρόμοια θετική σχέση εμφανίζεται και μεταξύ χρόνου κίνησης της άθικτης ουράς και του αριθμού των θηρευτών. Τελικά, η ανάλυση των κύριων συνιστωσών έδειξε ότι περιβαλλοντικοί παράγοντες επιδρούν έντονα στο μηχανισμό της αυτοτομίας, όχι όμως και στις αναερόβιες διαδικασίες που λαμβάνουν χώρα κατά την κίνηση της ουράς. Τα είδη που αντιμετωπίζουν υψηλή θηρευτική πίεση αποθηκεύουν λιγότερα λιπίδια στην ουρά τους, τόσο στην περίπτωση των άθικτων, όσο και στην περίπτωση των αναγεννημένων ουρών. Ακόμη, τα ζώα που προέρχονταν από ηπειρωτικούς βιοτόπους παρουσιάζουν υψηλότερο ρυθμό αναγέννησης από τα νησιωτικά είδη. Το στρες του συνωστισμού, μείωσε την αναγεννητική ικανότητα μόνο στους πληθυσμούς που αντιμετωπίζουν μικρή θηρευτική πίεση. Τέλος, στα ζώα του είδους P.erhardii, η αύξηση της θερμοκρασίας αυξάνει το ρυθμό αναγέννησης της ουράς, σε αντίθεση με τη χορήγηση κορτικοστερόνης που τον ελαττώνει. Τέλος, ο βαθμός παρασιτισμού δεν επηρεάζει την αναγέννηση.
Συγκριτική αξιολόγηση απλοποιημένων μεθόδων ανελαστικής ανάλυσης κατασκευών υπό σεισμική φόρτιση με έμφαση στη συστηματική διατύπωση και βελτίωση της φασματικής υπερωθητικής ανάλυσης
Authors: Τσιγγέλης Βασίλειος
Published: January 2014

Η ανελαστική χρονολογική ανάλυση (AXA) αποτελεί την ακριβέστερη δυνατή μέθοδο ανάλυσης, αλλά είναι η πλέον απαιτητική διαδικασία, γεγονός που την καθιστά υπερβολική για συνήθη έργα. Από την άλλη πλευρά, η χάριν οικονομίας υπολογισμών κατά κανόνα εφαρμοζόμενη σήμερα στην πράξη στατική υπερωθητική ανάλυση (ΣΥΑ) έχει περιορισμένο πεδίο εφαρμογής και εμφανίζει προβλήματα ακρίβειας. Για την αντιμετώπιση αυτών των ζητημάτων έχουν προταθεί διάφορες παραλλαγές της ΣΥΑ, καθώς και νέες απλοποιημένες μέθοδοι ανελαστικής ανάλυσης, όπως η ιδιομορφική υπερωθητική ανάλυση (IYA) και η φασματική υπερωθητική ανάλυση (ΦΥΑ). Κύριο χαρακτηριστικό γνώρισμα της τελευταίας είναι η απευθείας επαυξητική εφαρμογή του φάσματος της σεισμικής διέγερσης στην κατασκευή, αντί της επαυξητικής εφαρμογής των σεισμικών δυνάμεων ορόφων (ΣΥΑ, ΙΥΑ). Η συστηματική διατύπωση και διερεύνηση της αξιοπιστίας της τελευταίας αποτελεί τον κύριο στόχο της παρούσας διατριβής. Αρχικά διερευνάται η βιβλιογραφία που αφορά στην ανάπτυξη απλοποιημένων ανελαστικών μεθόδων για την εκτίμηση της ανελαστικής απόκρισης επίπεδων ή χωρικών φορέων και καταγράφονται οι παραδοχές βάσει των οποίων έχουν αναπτυχθεί. Στη συνέχεια γίνεται συστηματική περιγραφή της μεθοδολογίας της ΣΥΑ (και των παραλλαγών της) και της ΙΥΑ με αναλυτική καταγραφή και κριτική αξιολόγηση των παραδοχών που υιοθετούν. Έπειτα, παρουσιάζεται το θεωρητικό υπόβαθρο της ΦΥΑ περιγράφονται οι παραδοχές της και, τέλος, καταγράφονται τα διαδοχικά βήματα εφαρμογής της. Για την αξιολόγηση της ακρίβειάς της διενεργούνται εκτεταμένες παραμετρικές επιλύσεις απλών επίπεδων και χωρικών φορέων. Τα αποτελέσματα της ΦΥΑ συγκρίνονται με τα αντίστοιχα που προκύπτουν με εφαρμογή της ΣΥΑ, ΙΥΑ και ΑΧΑ. Η τελευταία έχει τον ρόλο της λύσης αναφοράς. Ως σεισμικές διεγέρσεις χρησιμοποιούνται 20 φυσικές καταγραφές με τα αντίστοιχα φάσματα απόκρισής τους. Από τη σύγκριση των αποτελεσμάτων προκύπτει ότι η ΦΥΑ δίνει ικανοποιητικά αποτελέσματα για τους μελετηθέντες φορείς υπό τις χρησιμοποιηθείσες διεγέρσεις. Τα σφάλματα των μετακινήσεων των ορόφων που προκύπτουν από την εφαρμογή της στα επίπεδα πλαίσια είναι της ίδιας τάξης μεγέθους τόσο με τα αντίστοιχα της ΣΥΑ όσο και με εκείνα της ΙΥΑ. Στα εδώ μελετηθέντα χωρικά συστήματα η ΙΥΑ και η ΦΥΑ δίνουν ικανοποιητικά αποτελέσματα, αντίθετα με τη ΣΥΑ, η οποία φαίνεται ότι αδυνατεί να περιγράψει ικανοποιητικά την ανελαστική απόκριση τους.
Ανάπτυξη συστημάτων και μεθόδων επεξεργασίας και ανάλυσης ιατρικής εικόνας
Authors: Κεραμιδάς Ευστράτιος
Published: January 2014

Στην παρούσα διατριβή προτείνονται πρωτότυπες μέθοδοι ανάλυσης εικόνας που εστιάζονται στην αναπαράσταση της υφής καθώς και πρωτότυπες μέθοδοι υποβοήθησης της ιατρικής διάγνωσης. Το μοντέλο των Τοπικών Δυαδικών Προτύπων (Local Binary Patterns-LBP) έχει χρησιμοποιηθεί σε πλήθος εφαρμογών του πεδίου της ανάλυσης εικόνας. Ωστόσο, η ευαισθησία αυτών των μεθόδων στο θόρυβο παραμένει ένα βασικό πρόβλημα. Για την επίλυση αυτού του προβλήματος προτείνεται ένα πρωτότυπο γενικευμένο μοντέλο αναπαράστασης υφής που συνδυάζει τη θεωρία των ασαφών συνόλων και το μοντέλο των δυαδικών προτύπων υφής. Το προτεινόμενο μοντέλο των Ασαφών Δυαδικών Προτύπων (Fuzzy Binary Pattern-FBP) μελετάται πειραματικά σε σύνολα εικόνων που προτείνονται στη βιβλιογραφία, στα οποία έχουν προστεθεί διάφοροι τύποι και εντάσεις θορύβου. Στο δεύτερο μέρος της διατριβής παρουσιάζεται αρχικά μια πρωτότυπη προσέγγιση υπολογισμού χαρακτηριστικών για το διαχωρισμό μεταξύ φυσιολογικού και οζώδους ιστού του θυρεοειδούς σε υπερηχογραφικές εικόνες. Στην πρωτότυπη προσέγγιση που προτείνεται η υφή των υπερηχογραφικών απεικονίσεων αναπαρίστανται από ασαφείς κατανομές Τοπικών Δυαδικών Προτύπων Υφής (Fuzzy Local Binary Patterns-FLBP) και η ηχογένεια από Ασαφή Ιστογράμματα Έντασης (Fuzzy Grey-Level Histograms-FGLH). Η πειραματική αξιολόγηση της προτεινόμενης προσέγγισης με πραγματικές υπερηχογραφικές απεικονίσεις και οδήγησε σε διαχωρισμό υψηλής ακρίβειας. Επιπλέον παρουσιάζεται ένα ολοκληρωμένο πρωτότυπο σύστημα που στοχεύει στον εντοπισμό και τη διάγνωση των όζων του θυρεοειδούς αδένα.
Εφαρμογή πυρηνικών και φασματοσκοπικών μεθόδων ανάλυσης στη βελτίωση της μεθόδου χρονολόγησης οψιανών
Authors: Λάσκαρης Νικόλαος
Published: January 2014

Στα πλαίσια της παρούσας διατριβής ασχολήθηκα με την βελτίωση της μεθόδου χρονολόγησης ενυδάτωσης οψιανών. Για το σκοπό αυτό εργάσθηκα σε δύο άξονες. Πρώτα ασχολήθηκα με τη βελτίωση της ίδιας της μεθοδολογίας εισάγοντας σε αυτή νέους υπολογισμούς που οδηγούν σε ποιο αξιόπιστα αποτελέσματα χρονολόγησης. Ο δεύτερος άξονας δράσης μου περιελάμβανε την ανάλυση δειγμάτων οψιανού, από διάφορες τοποθεσίες σε όλο τον κόσμο, με διαφορετικές τεχνικές. Σκοπός ήταν να μελετήσω και να καταγράψω πως παράγοντες όπως η τραχύτητα της επιφάνειας, η ύπαρξη ρωγμών, το περιβάλλον ραφής του τέχνεργου επηρεάζουν το ρυθμό ενυδάτωσης και κατ΄ επέκταση τη χρονολόγηση του. Αποτέλεσμα του δεύτερου άξονα δράσης μου ήταν η παραγωγή, και προσάρτηση στη μέθοδο χρονολόγησης, νέων κριτηρίων καταλληλότητας του δείγματος που πρέπει να εφαρμόζονται πριν από την κύρια μέτρηση του στρώματος ενυδάτωσης του δείγματος. Τα κριτήρια αυτά οδηγούν εκ των προτέρων σε ένα ασφαλές συμπέρασμα εάν το δείγμα είναι χρονολογήσιμο ή όχι και κατά πόσο η τελική ηλικία είναι αξιόπιστη. Τέλος κατεγράφησαν ενδιαφέροντα αποτελέσματα από την ανάλυση των δειγμάτων με σύγχρονες μεθόδους φασματοσκοπίας όπως η τεχνική ToF-SIMS.
Φασματική ανάλυση 3ης τάξης στάσιμων σημειακών ανελίξεων
Authors: Βασιλειάδης Βασίλειος
Published: January 2014

Στόχος της διατριβής είναι η δημιουργία ασυμπτωτικά συνεπών και ταυτόχρονα γρήγορων εκτιμητών, βασισμένων στο περιοδόγραμμα, της φασματικής συνάρτησης πυκνότητας τρίτης τάξης στάσιμων σημειακών ανελίξεων, καθώς και η εκτίμηση στατιστικών που προκύπτουν από αυτή. Ταυτόχρονα παρουσιάζονται και βασικά αποτελέσματα του φάσματος δεύτερης τάξης των οποίων η γνώση είναι απαραίτητη για τη μετάβαση στη φασματική ανάλυση τρίτης τάξης. Οι σημειακές ανελίξεις μπορούν να θεωρηθούν ως μία ειδική περίπτωση των σημάτων με πεπερασμένο αλφάβητο, αφού κάτω από συγκεκριμένες προϋποθέσεις μπορούν να παρασταθούν ως δυαδικές χρονοσειρές. Αναπτύσσονται ημι-παραμετρικοί έλεγχοι για τη σύγκριση των εκτιμητών των φασμάτων δεύτερης τάξης δύο στάσιμων σημειακών ανελίξεων, που έχουν προκύψει είτε με τη βοήθεια των περιοδογραμμάτων, είτε με τη χρήση παραγόντων σύγκλισης. Παρουσιάζεται μια μετατροπή του ελέγχου της γραμμικότητας χρονοσειρών του Hinich καθώς το πρόβλημα θεωρείται ως μέρος του πιο πολύπλοκου και γενικού προβλήματος του ελέγχου καλής προσαρμογής. Ένα νέος έλεγχος καλής προσαρμογής προτείνεται που συνδυάζει το γράφημα Q-Q με το θεώρημα του David για την ασυμπτωτική κατανομή των εκτιμητών των ποσοστιαίων σημείων. Ο ίδιος έλεγχος, του γραφήματος Q-Q, προτείνεται για τον έλεγχο της εγκυρότητας ενός γενικευμένου γραμμικού μοντέλου με τη χρήση των τυχοποιημένων ποσοστιαίων υπολοίπων. Η παρούσα διδακτορική διατριβή συμβάλλει στον τομέα της επεξεργασίας ηλεκτρικών νευρικών σημάτων καθώς πραγματεύεται το θέμα της ανάλυσης δεδομένων που προέρχονται από το σύστημα της μυϊκής ατράκτου, το οποίο θεωρείται υπεύθυνο για την έναρξη της κίνησης και τη διατήρηση της στάσης των μυών.
Λειτουργική μορφολογία των ενδοθηλιακών κυτταρικών συνάψεων και διαπερατότητα του πλακούντα
Authors: Μάινας Αλέξανδρος
Published: January 2014

Σκοπός της εργασίας αυτής είναι η μελέτη της διαπερατότητας του εμβρυϊκού και του πλακουντιακού αμνίου στους μύες . Ως ίχνος υλικό χρησιμοποιήθηκαν κοκκία άνθρακα σε εναιώρημα που εγχύθηκε στην αμνιακή κοιλότητα των μυών 4 ημέρες πριν από τον τοκετό. Ακολούθως τα ιστοτεμάχια εξετάσθηκαν τόσο στο οπτικό όσο και στο ηλεκτρονικό μικροσκόπιο. Παρατηρήθηκαν δύο τύποι επιθηλιακών κυττάρων ειδικών για κάθε μοίρα του αμνίου. Η μεταφορά των κοκκίων του άνθρακα γίνεται διακυτταρίως και όχι παρακυττάρια μέσω πόρων-κενοτοπίων. Συμπερασματικά το επιθήλιο του αμνίου λειτουργεί διαφορετικά ανάλογα με την εντόπισή του αποτελώντας έναν ακόμη μέσο ανταλλαγής ουσιών .
Βιολογικοί δείκτες στον καρκίνο των ωοθηκών. Παρακολούθηση στο αίμα και στο ασκιτικό υγρό των ασθενών
Authors: Δεληγιάννης Δημήτριος
Published: January 2014

Έχει αναφερθεί πρόσφατα ότι ορισμένες ουσίες γνωστές με την ονο­μασία μεταλλοπρωτεϊνάσες (ΜΜΡs), δύναται να προσδιορισθούν σε πρώιμο στάδιο, σε ασθενείς οι οποίοι προσβάλλονται από καρκίνο και κατά συνέπεια μπορεί να χρησιμοποιηθούν ως διαγνωστικοί δείκτες στην ανίχνευση αλλά και πα­ρακο­λούθηση της νόσου. Σκοπός της παρούσης κλινικής ερευνητικής εργα­σίας είναι να μελετήσουμε τους βιολογικούς δείκτες ΜΜΡ-2 και 9, τους ΤΙΜΡ-1 και 2, τον TGF-β και την Fibronectin και να καταγραφεί η σημασία τους στον έλεγχο των ασθενών με καρκίνο των ωοθηκών. Κατά την τελευταία 3ετία στην Γυναικολογική Κλινική του Θεαγενείου Α.Ν.Θ και τη Γυναικολογική και Μαιευ­τική Κλινική του Δημοκρίτειου Πανεπιστήμιου Θράκης μελετήθηκαν τριάντα (30) ασθενείς με καρκίνο των ωοθηκών σταδίου ΙΙ και ΙΙΙ ηλικίας 18 - 78 (Μ.Ο = 48) έτη. Έγινε σύγκριση των επιπέδων των δεικτών με δέκα (10) γυναίκες οι οποίες αποτέλεσαν τους υγιείς μάρτυρες της μελέτης σε συγκεκρι­μένες χρονικές στιγμές που καθορίσθηκαν με το κλινικό πρωτόκολλο της μελέ­της. Στη χρονική περίοδο Α, δέκα λεπτά πριν την εισαγωγή στην αναι­σθη­σία, γινό­ταν αιμοληψία στο χειρουργείο, στη χρονική περίοδο Β οι ασθε­νείς ελέγχθηκαν ένα μή­να μετά την χειρουργική επέμβαση και στη χρο­νική περίοδο Γ γινόταν αιμοληψία μετά το πέρας της χημειοθεραπείας. Οι μάρτυρες ελέγχθηκαν μόνο μία φορά. Τα αποτελέσματα έδειξαν ότι για τους δείκτες ΜΜΡ-2 (ρ = NS), ΜΜΡ-9 (ρ = NS), ΤΙΜΡ-1 (ρ = NS), ΤΙΜΡ-2 (ρ = NS) και TGF-β (ρ = NS) δεν παρατηρήθηκαν στατιστικά σημαντικές διαφορές σε σχέση με τις υγιείς μάρτυρες στα διάφορα στάδια της μελέ­της. Αντίθετα η μέτρηση της Fifronectin έδειξε στατιστικά σημαντική διαφορά (ρ < 0.05) μεταξύ της χρονικής περιόδου Α και Β όχι όμως και μεταξύ της χρονικής περιόδου Β και Γ. Συμπερασματικά, σύμφωνα με τα αποτελέσματα της δικής μας μελέτης, μόνον η Fibronectin αποτελεί δείκτη αρκετά ευαίσθητο σε ασθενείς με καρκίνο των ωοθηκών.
Η επίπτωση της καρωτικής ενδαρτηρεκτομής στην οπισθοβόλβια αιμοδυναμική και στην οπτική λειτουργία
Authors: Αχταρόπουλος Αθανάσιος
Published: January 2014

Background: Ocular blood flow is decreased significantly in patients with mild or severe carotid stenosis, and leads to ocular ischemia, changes in haemodynamics, and eye function. Color Doppler imaging detects differences in blood flow between eyes in patients with internal carotid artery stenosis, and also assesses the improvement of retinal blood flow after carotid endarterectomy. This study examines perimetric and retrobulbar blood flow changes following carotid endarterectomy (CEA). Methods: This is a prospective interventional case series. Twenty four patients (18 males) with carotid stenosis were studied (Study Group, SG). Eight (8) healthy volunteers were also examined (Control Group, CG). Glaucoma sufferers were excluded to rule out visual field defects related with glaucoma. The retrobulbar blood flow was evaluated preoperatively and postoperativelty with CDI, using a 7.5-MHz probe. Peak systolic, end diastolic velocities and resistivity indexes (PSV, EDV, and RI respectively) were measured in the ophthalmic artery (OA), central retinal artery (CRA), and short posterior cilliary arteries (sPCA). Visual fields were examined preoperatively with the Octopus 500perimeter (G1x program) together with CDI before and 12 months after endarterectomy. Results: Preoperative velocities at all retrobulbar vessels were significantly lower at the operated side, while increased significantly almost at the level of normal values postoperative. Preoperative perimetric parameters were significantly compromised, compared with normative data, at both eyes. Postoperatively, MD was significantly improved for both eyes, whereas improvement in other perimetric parameters examined was statistically not significant. Conclusions: Ocular blood flow is decreased significantly in patients with severe carotid stenosis, and leads to ocular ischaemia, changes in haemodynamics, eye function and visual fields. Color Doppler imaging detects differences in blood flow between eyes in patients with internal carotid artery stenosis, and also assesses the improvement of retrobulbar blood flow after carotid endarterectomy. Visual field changes following CEA imply that induced hemodynamic alterations affect visual function. Perimetric parameters may be used as additional indicators for CEA.
Φιλοδοξίες και προσδοκίες μαθητών και γονέων για σπουδές και επαγγέλματα στις Κυκλάδες
Authors: Κλουβάτος Κωνσταντίνος
Published: January 2014

Με την παρούσα εργασία διερευνώνται οι εκπαιδευτικές και επαγγελματικές φιλοδοξίες των μαθητών σε σχέση με τις αντίστοιχες προσδοκίες τους και ο τρόπος που αυτές οι μεταβλητές συνδέονται με τις φιλοδοξίες και προσδοκίες που εκφράζουν οι γονείς για τους μαθητές. Παράλληλα εξετάζεται ο ρόλος σημαντικών ατομικών, οικογενειακών και κοινωνικών παραγόντων στη διαμόρφωση των εκπαιδευτικών και επαγγελματικών φιλοδοξιών των μαθητών και των γονέων σε συγκεκριμένη γεωγραφική περιοχή, τα νησιά του Νομού Κυκλάδων. Ιδιαίτερη έμφαση δίνεται στο ρόλο των εκπαιδευτικών και επαγγελματικών δυνατοτήτων και προοπτικών κάθε νησιού και στον τρόπο που οι μαθητές και οι γονείς αντιλαμβάνονται αυτές τις συνθήκες σε σχέση με τις φιλοδοξίες και προσδοκίες για σπουδές και επάγγελμα. Ερωτηματολόγια χορηγήθηκαν από τον ίδιο τον ερευνητή σε τυχαίο δείγμα 1228 μαθητών Γ΄ γυμνασίου, Γ΄ λυκείου και Β΄ κύκλου ΤΕΕ, σε 650 γονείς των μαθητών του δείγματος και στους υπεύθυνους εκπαιδευτικούς των τμημάτων στα οποία διενεργήθηκε η έρευνα. Η στατιστική ανάλυση τεκμηριώνει ότι οι έννοιες φιλοδοξία και προσδοκία έχουν σαφώς διαφορετικό εννοιολογικό περιεχόμενο και ότι υπάρχουν πλείστοι παράγοντες, οι οποίοι, συνυφαίνοντας ένα περίπλοκο πλέγμα σχέσεων και αλληλεπιδράσεων, διαμορφώνουν με ξεχωριστό τρόπο τις φιλοδοξίες και προσδοκίες. Διαπιστώνεται επίσης ότι πέρα από τα ατομικά και οικογενειακά χαρακτηριστικά, η επίδραση των οποίων άλλωστε έχει τεκμηριωθεί από πολλές μελέτες, οι εκπαιδευτικές και επαγγελματικές δυνατότητες και προοπτικές που παρέχονται στον τόπο κατοικίας και ο τρόπος που οι μαθητές και οι γονείς τις αντιλαμβάνονται συμβάλλουν στη διαμόρφωση των φιλοδοξιών και προσδοκιών για σπουδές και επάγγελμα. Προτείνεται η αξιοποίηση των πορισμάτων της έρευνας στο Σχολικό Επαγγελματικό Προσανατολισμό και στη βελτίωση των εκπαιδευτικών και επαγγελματικών συνθηκών της συγκεκριμένης περιοχής.
Διεύρυνση και επίλυση προβλημάτων ναυσιπλοϊας και οπτικοποίηση δρομολογίων πλου μεγάλων αποστάσεων σε συστήματα ηλεκτρονικού χάρτη
Authors: Παλληκάρης Αθανάσιος
Published: January 2014

Ο βασικός σκοπός της διδακτορικής διατριβής είναι η ανάδειξη βελτιωμένων μεθόδων τόσο για την ακριβή επίλυση των θεμελιωδών προβλημάτων ναυσιπλοΐας στο ελλειψοειδές εκ περιστροφής όσο και για την πιστότερη απεικόνιση δρομολογίων πλου μεγάλων αποστάσεων στα Συστήματα Ηλεκτρονικού Χάρτη (ΣΗΝΧ). Στο 1° κεφάλαιο παρουσιάζεται επισκόπηση των σχετικών μεθόδων που χρησιμοποιούνται στην παραδοσιακή ναυσιπλοΐα και σε περιβάλλον ΣΗΝΧ, σε συνδυασμό με τις διεθνείς προδιαγραφές των ΣΗΝΧ. Στο 2° κεφάλαιο προτείνονται νέες μέθοδοι/αλγόριθμοι επίλυσης προβλημάτων λοξοδρομικού πλου στην επιφάνεια του ελλειψοειδούς εκ περιστροφής και του πλου στο μέγιστο ελλειπτικό τόξο. Με τις προτεινόμενες μεθόδους υπολογίζονται οι γεωδαιτικές συντεταγμένες μεγάλου αριθμού ενδιάμεσων σημείων των δρομολογίων πλου, για την ακριβέστερη απεικόνιση τους στην οθόνη του συστήματος με χρήση οποιασδήποτε χαρτογραφικής απεικόνισης. Στο 3° κεφάλαιο παρουσιάζονται τα αποτελέσματα της διερεύνησης των μεθόδων μετασχηματισμού της επιφάνειας του ΕΕΠ σε σφαιρική επιφάνεια και προτείνεται η καταλληλότερη για ΣΗΝΧ μέθοδος διπλού μετασχηματισμού του ΕΕΠ. Στο 4° κεφάλαιο παρουσιάζεται η μεθοδολογία επιλογής και οι παράμετροι αξιολόγησης χαρτογραφικών απεικονίσεων για ΣΗΝΧ και προσδιορίζονται 18 απεικονίσεις, οι οποίες αξιολογούνται σε επόμενα στάδια. Κατά την αρχική αξιολόγηση των απεικονίσεων αυτών επιλέχτηκαν για αναλυτικότερη αξιολόγηση 15 απεικονίσεις. Στο 5° κεφάλαιο παρουσιάζονται τα αποτελέσματα της ανάλυσης των γωνιακών και επιφανειακών παραμορφώσεων των 15 απεικονίσεων που επιλέχτηκαν στο 4° κεφάλαιο. Κατά την αξιολόγηση αυτή επιλέχτηκαν 7 απεικονίσεις για περαιτέρω αναλυτικότερη αξιολόγηση. Στο 6° κεφάλαιο παρουσιάζονται η διαδικασία και τα αποτελέσματα της τελικής συγκριτικής αξιολόγησης των απεικονίσεων που επιλέχτηκαν στο 5° κεφάλαιο, ανάλογα με εξειδικευμένα για ΣΗΝΧ κριτήρια, όπως η θέση και η έκταση της αποδιδόμενης στην οθόνη του συστήματος γεωγραφικής περιοχής. Με την τελική αυτή αξιολόγηση προτείνονται 5 απεικονίσεις για χρήση σε ΣΗΝΧ, καθώς και κανόνες επιλογής τους. Στο 7° κεφάλαιο παρουσιάζονται συγκεντρωτικά και σχολιάζονται τα αποτελέσματα των επί μέρους συνιστωσών της εκτελεσθείσας έρευνας και προτείνονται θέματα για περαιτέρω έρευνα. Στα 10 παραρτήματα παρουσιάζονται ειδικοί χάρτες και άλλα προϊόντα που εκπονήθηκαν για την υποστήριξη της έρευνας.
Έλεγχος κυτταρογενετικών βλαβών από συντηρητικά των τροφίμων σε λεμφοκύτταρα ανθρώπου in vitro
Authors: Μπουντούκας Παναγιώτης
Published: January 2014

Σκοπός: Στην παρούσα εργασία μελετήθηκε η επίδραση που έχουν η αμαράνθη, η ερυθροζίνη, η ταρτραζίνη, το σορβικό κάλιο, το βενζοϊκό νάτριο, το νιτρικό κάλιο, η D-γλυκόζη, η σακχαρίνη και η 6-φωσφορική γλυκόζη, δηλαδή εννιά προσθετικά τροφίμων σε καλλιέργειες φυσιολογικών λεμφοκυττάρων ανθρώπου in vitro. Μέθοδος: Η δράση των συγκεκριμένων προσθετικών αξιολογήθηκε με την εφαρμογή της μεθόδου των χρωματιδιακών ανταλλαγών (Sister Chromatid Exchanges, SCEs). Τρεις ήταν οι κυτταρογενετικοί δείκτες που χρησιμοποιήθηκαν. Αρχικά μετρήθηκαν τα επίπεδα των SCEs/κύτταρο, που αποτελεί έναν ποσοτικό δείκτη γενοτοξικότητας. Έπειτα μέσω του Δείκτη Ρυθμού Πολλαπλασιασμού (ΔΡΠ) αξιολογήθηκε η κυτταροστατική δράση των ουσιών. Τέλος, με τον υπολογισμό του Μιτωτικού Δείκτη (ΜΔ) αξιολογήθηκε η πιθανή κυτταροτοξικότητα των συγκεκριμένων προσθετικών. Αποτελέσματα: Από τα πειράματά μας αποδείχθηκε ότι η αμαράνθη έχει γενοτοξική δράση σε όλο το εύρος των συγκεντρώσεων που χρησιμοποιήθηκαν, κυτταροστατική δράση στη συγκέντρωση 8mM και κυτταροτοξικότητα στις συγκεντρώσεις 8 και 4mM. Επιπλέον, η ερυθροζίνη εμφάνισε έντονη κυτταροτοξικότητα στις συγκεντρώσεις 8, 4, 2 και 1mM. Η ταρτραζίνη από την πλευρά της παρουσίασε κυτταροτοξική δράση στις μεγάλες συγκεντρώσεις με ταυτόχρονη κακή ποιότητα των χρωματοσωμάτων. Επιπρόσθετα, το σορβικό κάλιο και το βενζοϊκό νάτριο εμφάνισαν κυτταροστατικότητα στα 8 και 4mM, ενώ παρουσιάστηκαν σημάδια γενοτοξικότητας για το βενζοϊκό νάτριο στα 8mM και για το σορβικό κάλιο στα 8 και 4mM. Το νιτρικό κάλιο, η σακχαρίνη και η D-γλυκόζη δεν είχαν κάποια κυτταρογενετική δράση στις συγκεντρώσεις που χρησιμοποιήθηκαν. Τέλος, η 6-φωσφορική γλυκόζη εμφάνισε κυτταροστατικότητα στις συγκεντρώσεις 8 και 4mM, ενώ παράλληλα είχε και κυτταροτοξική δράση στις συγκεντρώσεις 8, 4 και 2mM. Συμπεράσματα: Από τα αποτελέσματα της έρευνάς μας, διαφαίνεται ότι η χρήση των προσθετικών ελλοχεύει πολλούς κινδύνους για την υγεία των καταναλωτών. Οι πιο επικίνδυνες για την υγεία μας ουσίες είναι σίγουρα οι χρωστικές. Τόσο η αμαράνθη, όσο η ερυθροζίνη και η ταρτραζίνη θα πρέπει να αποφεύγονται σε μεγάλες συγκεντρώσεις. Από τα συντηρητικά το πλέον ακίνδυνο είναι το νιτρικό κάλιο. Η χρήση του σορβικού καλίου και του βενζοϊκού νατρίου θα πρέπει να γίνεται με μεγάλη προσοχή στις μεγάλες συγκεντρώσεις. Αποδεικνύεται, τέλος, με τις μεθόδους που χρησιμοποιήσαμε ότι οι γλυκαντικές ουσίες είναι οι πλέον ακίνδυνες για χρήση από τους καταναλωτές. Η σακχαρίνη και η γλυκόζη φαίνεται να είναι ασφαλείς. Αντίθετα, η 6-φωσφορική γλυκόζη μπορεί να δημιουργήσει σημαντικά προβλήματα σε μεγάλες συγκεντρώσεις.
Στατιστικές μέθοδοι προσομοίωσης ακραίων γεγονότων
Authors: Γαλιατσάτου Παναγιώτα
Published: January 2014

Στο πλαίσιο της ανάλυσης της διακινδύνευσης πλημμύρας, και ειδικότερα του προσδιορισμού των πηγών της, είναι αναγκαία η μελέτη και η εκτίμηση των ακραίων γεγονότων που προκαλούν τέτοια φαινόμενα. Αρχικά, στη διατριβή αυτή παρουσιάζεται ένα μοντέλο ανεξάρτητων υπερβάσεων “POT” (Peaks Over Threshold), που χρησιμοποιεί για την περιγραφή τους μια μη-ομοιογενή σημειακή ανέλιξη. Για τον υπολογισμό των παραμέτρων του μοντέλου χρησιμοποιούνται οι μέθοδοι της Μέγιστης Πιθανοφάνειας, του Bayes και των L-Ροπών. Η Θεωρία Ακραίων Τιμών χρησιμοποιείται στη συνέχεια για την ανίχνευση πιθανών έκτοπων τιμών. Στη συνέχεια, εξετάζονται φαινόμενα μη-στασιμότητας, όπως η εποχικότητα και οι μακροχρόνιες τάσεις και η επίδρασή τους στα μοντέλα ακραίων τιμών. Για τον προσδιορισμό της «εποχικής» συνιστώσας του σήματος χρησιμοποιείται ο κυματιδιακός μετασχηματισμός. Για την προσομοίωση των χρονικών τάσεων των δεδομένων ακραίων τιμών, χρησιμοποιούνται απλές παραμετρικές και μη-παραμετρικές μέθοδοι. Στη συνέχεια, πραγματοποιείται ανάλυση των χωρικών ακραίων τιμών της μετεωρολογικής παλίρροιας και διμεταβλητή ανάλυση του κυματικού κλίματος, εξετάζοντας τα ζεύγη ύψος κύματος-μετεωρολογική παλίρροια και ύψος κύματος-περίοδος κύματος.
Συμβολή στη μελέτη των χαρακτηριστικών της μηχανικής συμπεριφοράς εφεδράνων σεισμικής μόνωσης και διερεύνηση της επιρροής τους στην απόκριση σεισμικά μονωμένων κατασκευών
Authors: Γραβαλάς Φώτιος
Published: January 2014

Στα πλαίσια της παρούσας διατριβής μελετήθηκε πειραματικά το φαινόμενο της τριβής ολίσθησης μεταξύ των διεπιφανειών ολισθαινόντων εφεδράνων κατασκευασμένων από διάφορα επιλεγμένα τεχνητά υλικά (πολυμερή). Η επεξεργασία και αξιολόγηση των αποτελεσμάτων του πειράματος έδωσαν μια ρεαλιστική εκτίμηση των τιμών του συντελεστή τριβής. Για την πληρότητα της έρευνας μελετήθηκε η απόκριση ενός σεισμικά μονωμένου στη βάση κτιρίου, με εφέδρανα ολίσθησης με χαρακτηριστικά που ελήφθησαν από την πειραματική μελέτη. Με στόχο την εξασφάλιση από την ασάφεια σχετικά με τον συντελεστή τριβής, προτείνεται μια σειρά αναλύσεων που οδηγεί στον υπολογισμό των εντατικών μεγεθών και των μεγεθών μετακίνησης. Στα πλαίσιο της διατριβής συγκεντρώθηκαν όλα τα απαιτούμενα στοιχεία με τα χαρακτηριστικά και τις ιδιότητες ελαστομεταλλικών εφεδράνων καθώς και έγκυρα πειραματικά αποτελέσματα. Με βάση τα στοιχεία αυτά προτείνεται ένα πρωτότυπο μοντέλο πεπερασμένων στοιχείων στο οποίο επιτυγχάνεται ένα πρωτότυπο μοντέλο πεπερασμένων στοιχείων στο οποίο επιτυγχάνεται η ακριβής αναπαράσταση της συμπεριφοράς ελαστομεταλλικών εφεδράνων με πυρήνα μολύβδου σε εναλλασσόμενη φόρτιση με την εκτέλεση θερμομηχανικής ανάλυσης. Για την πληρότητα της έρευνας μελετήθηκε η απόκριση ενός σεισμικά μονωμένου κτιρίου με ελαστομεταλλικά εφέδρανα με πυρήνα μολύβδου και προτείνεται μια διαδικασία υπολογισμού που βασίζεται στις ισχύουσες κανονιστικές διατάξεις και στα αποτελέσματα της προηγηθείσας έρευνας με το μικρομοντέλο πεπερασμένων στοιχείων.
Συστήματα αξιολόγησης θερμομονωτικών λύσεων με έμφαση στις δυνατότητες επαναχρησιμοποίησης και ανακύκλωσής τους
Authors: Αναστασέλος Δημήτριος
Published: January 2014

The PhD thesis aims at the formulation of an integrated Decision Support System (DSS) for the assessment of thermal insulation solutions during their life-cycle, placing special emphasis on their reuse and recycling potential. The suggested DSS comprises three main assessment factors, namely energy consumption, the environmental impact and the financial cost, each and every part of which is analytically assessed during the four distinct stages of the life cycle of a thermal insulation solution. These stages consist of the construction, the operation, the demolition and the end of life management. The calculation of the aforementioned features takes place using analytical algorithms that have been formulated in the context of the dissertation. These algorithms have been developed in such a way that, depending on the desired outcome, they can be used, either autonomously or in a joint fashion. The connection of the algorithms that have been formulated, combined together with the integration of the databases which were created, and which contain data that stem from the Greek industrial and construction sector, have led to the development of an integrated, holistic decision-making support tool. It can be used, either as a complete set, or as distinct subsets, by a plethora of users, like architects, engineers, developers, demolition firms, public authorities, etc., pursuing their respective aims. Using the tool, it becomes feasible to pursue, and optimize in a parametrical sense, the end of life management of thermal insulation solutions, but also, working in the opposite direction, to select, during the design phase of a new building, the optimal thermal insulation solution for each building element, taking into account environmental, economic and energy criteria.
Ο χρόνος και οι χρονικές προτάσεις
Authors: Μήτσαινα Παγώνα
Published: January 2014

Αντικείμενο της διατριβής ήταν η συνθετικότητα (compositionality) του Γλωσσικού Χρόνου, δηλαδή η συγκρότησή του από τέσσερεις συνιστώσες, το Γραμματικό Χρόνο, τη Γραμματική Άποψη, τη Λεξική Άποψη και τα Χρονικά Επιρρηματικά, συνιστώσες που συμπλέκονται μεταξύ τους βάσει προδιαγεγραμμένων κανόνων και όχι αθροιστικά για το σχηματισμό και την ερμηνεία του. H συνθετικότητα του Γλωσσικού Χρόνου ανιχνεύτηκε στις σύνθετες δομές με χρονικές προτάσεις. Στόχος ήταν να αποδειχθεί ότι οι τέσσερεις χρονικές συνιστώσες δε λειτουργούν αυτόνομα και ανεξάρτητα η μία από την άλλη, αλλά συνιστούν το ενιαίο φαινόμενο του Γλωσσικού Χρόνου. Χρησιμοποιήθηκε το σημασιολογικό πρότυπο του Klein (1994), το συντακτικό πρότυπο των Demirdache & Uribe-Etxebarria (2000), η κατηγοριοποίηση της Λεξικής Άποψης από τον Vendler (1967) και η θεωρία της Enc (1986). Επιλέχτηκαν για εξέταση οι προτάσεις που εισάγονται με το όταν, το αφού και το πριν. Παρατηρήθηκε ότι στις δομές με το όταν και οι τέσσερεις χρονικές συνιστώσες συμμετέχουν αλληλοδιαπλεκόμενες στην παραγωγή της χρονικής ερμηνείας, κάτι που δεν παρατηρείται στις δομές με το αφού και το πριν, όπου η χρονική ερμηνεία εξαρτάται αποκλειστικά από τον εισαγωγικό σύνδεσμο, ενώ οι υπόλοιπες συνιστώσες του Γλωσσικού Χρόνου συμμετέχουν στην παραγωγή ορθά σχηματισμένων προτάσεων. Τελικά επιβεβαιώθηκε ο αρχικός μας ισχυρισμός: ότι ο Γλωσσικός Χρόνος είναι συνθετικός.
Δενδριτικά πολυμερή
Authors: Ορφανού Αικατερίνη
Published: January 2014

Συνδυάζοντας τον ανιοντικό πολυμερισμό και την τεχνική υψηλού κενού με την χρήση του αντιδραστηρίου σύζευξης 4-(διχλωρομεθυλοσιλυλο)-διφαινυλοαιθυλένιο (DCMSDPE), παρασκευάστηκαν δενδριτικά ομοπολυμερή βουταδιενίου δεύτερης (G-2) και τρίτης γενιάς (G-3) με καλά καθορισμένα χαρακτηριστικά. Η παρασκευή των δενδριτικών κλάδων δεύτερης γενιάς περιλαμβάνει διαδοχικά α) τη σύνθεση μακρομονομερούς μέσω τιτλοδότησης ζωντανού πολυμερικού κλάδου στο DCMSDPE, β) τη διάνοιξη του διπλού δεσμού του μακρομονομερούς με ισομοριακή ποσότητα s-BuLi και γ) τον πολυμερισμό νέας ποσότητας βουταδιενίου. Η σύνθεση δενδριτικών κλάδων τρίτης γενιάς απαιτεί την επανάληψη της παραπάνω πορείας δύο φορές. Για την παρασκευή του τελικού δενδριτικού πολυμερούς ο δενδριτικός κλάδος αντιδρά με τριχλωρομεθυλοσιλάνιο. Όλα τα πολυμερή χαρακτηρίστηκαν με χρωματογραφία αποκλεισμού μεγεθών (SEC), SEC συνδεδεμένη σε σειρά με ανιχνευτή σκέδασης φωτός Laser σε δύο γωνίες (SEC-TALLS), ωσμωμετρία μεμβράνης (ΜΟ) και φασματοσκοπία πυρηνικού μαγνητικού συντονισμού πρωτονίου (1H-NMR). Στη συνέχεια μελετήθηκε η ρεολογική συμπεριφορά τεσσάρων δενδριτικών πολυμερών με διεξαγωγή δυναμικών πειραμάτων σάρωσης συχνοτήτων και προσδιορίστηκε η θερμοκρασία υαλώδους μετάπτωσης (Tg) των δειγμάτων με διαφορική θερμιδομετρία σάρωσης (DSC). Εξετάστηκε ο μηχανισμός χαλάρωσης των δενδριτικών πολυμερών όπου επικρατεί ιεραρχία των κινήσεων, δηλαδή η διαδοχική χαλάρωση των δενδριτικών γενεών από το εξωτερικό προς το εσωτερικό του μορίου και μελετήθηκε πως αυτός επηρεάζεται από τον διαφορετικό αριθμό γενεών, από το διαφορετικό μήκος των πολυμερικών κλάδων, από την προσθήκη μικρών μορίων διαλύτη και τέλος συγκρίθηκε με το μηχανισμό χαλάρωσης γραμμικών πολυμερών.
Επίλυση του προβλήματος εναλλαγής ετικεττών στην μπεϋζιανή ανάλυση μείξεων κατανομών
Authors: Παπασταμούλης Παναγιώτης
Published: January 2014

Ο πρωταρχικός στόχος της διατριβής είναι η θεμελίωση μιας γενικής μεθόδου αντιμετώπισης του προβλήματος label switching η οποία να είναι ανεξάρτητη της διάστασης των παραμέτρων του μοντέλου μείξης. Παρά την πληθώρα των μεθόδων που υπάρχουν στη βιβλιογραφία για την αντιμετώπιση του προβλήματος, καμία δεν είναι ταυτόχρονα απλή αλλά και αποδοτική ώστε να εφαρμοστεί σε ένα γενικό πλαίσιο. Μέσω της μελέτης του συνόλου των εικονικών μεταβλητών κατάταξης, κατασκευάζονται υποσύνολα αυτού που οδηγούν σε κλάσεις μη συμμετρικών εκ των υστέρων κατανομών οι οποίες έχουν την ιδιότητα να αναπαράγουν την συμμετρική εκ των υστέρων κατανομή μέσω μεταθέσεων. Η μέθοδος αναπτύσσεται σε ένα ευρύτερο πλαίσιο μοντέλων ελλιπών δεδομένων με την προϋπόθεση ότι πληρούνται κάποιες αρκετά γενικές ιδιότητες. Τα μοντέλα αυτά περιλαμβάνουν τόσο τις κλασσικές μείξεις κατανομών όσο και τα πιο γενικά Hidden Markov Models (HMM) και Markov Random Fields (MRF). Η προτεινόμενη μέθοδος δύναται να θεωρηθεί ως μία γενική τεχνική αντιμετώπισης του προβλήματος label switching, η οποία είναι ανεξάρτητη από την διάσταση του παραμετρικού χώρου και είναι αρκετά απλή στην εφαρμογή της. Επί πλέον, η θεμελίωση της μεθόδου παρέχει ένα ισχυρό θεωρητικό υπόβαθρο που κάνει δυνατή τη μελέτη περαιτέρω ιδιοτήτων όπως η ταχύτητα σύγκλισης του αλγορίθμου, κάτι που δεν είναι άμεσο για τις υπάρχουσες μεθόδους αντιμετώπισης του φαινομένου label switching.